ירדן ג'רבי

ביוגרפיה

ג'רבי נולדה בכפר סבא וגדלה בנתניה. אמה, נורית, היא אדריכלית ושמאית מקרקעין. אביה, שמואל (שמוליק) ג'רבי, הוא מנכ"ל "מוניטקס", שהמציא את המונה האלקטרוני משולב הקופה הרושמת במוניות.
ג'רבי החלה להתאמן בג'ודו בגיל 6. הוריה הקפידו להסיע אותה למכון וינגייט לאימונים ותמכו בה כלכלית, על ידי מימון חלק מנסיעותיה לתחרויות בינלאומיות בחו"ל כנציגת נבחרת ישראל.
היא התאמנה במועדון "מיטב נתניה" ובמכון וינגייט, בהדרכתו של שני הרשקו, שמשמש גם כמאמן נבחרת ישראל לנשים. 
בשנת 2008 זכתה בהישג המשמעותי הראשון שלה, מדליית ארד באליפות אירופה עד גיל 20.
באליפות העולם שנערכה בצרפת באוגוסט 2011 הודחה ג'רבי בשלב שמינית הגמר ולא נכללה במשלחת הישראלית לאולימפיאדת לונדון (2012), זכות שנפלה בחיקה של יריבתה אליס שלזינגר.
ג'רבי מתגוררת בנתניה ולומדת לתואר ראשון בכלכלה וניהול באוניברסיטה הפתוחה.

סגנית אלופת אירופה, 2012

באליפות אירופה בג'ודו שנערכה בצ'ליאבינסק שברוסיה באפריל 2012 זכתה ג'רבי במדליית כסף בתחרות במשקל עד 63 ק"ג. ביוני אותה שנה היא חתמה על חוזה חדש בקבוצת גלטסראיי הטורקית, על מנת להתחרות בשורותיה בליגה המקומית וגם באליפות אירופה למועדונים.
ג'רבי זכתה בפעם השנייה ברציפות באליפות ישראל בג'ודו בדצמבר 2012. בפברואר 2013 היא סיימה חמישית בגרנד סלאם פריז. בחודש מרץ אותה שנה היא זכתה במדליית הכסף בתחרות גראנד פרי סמסון שנערכה בטורקיה, לאחר שניצחה בחצי הגמר את אליס שלזינגר.

מדליית ארד באליפות אירופה, 2013

באליפות אירופה בג'ודו שנערכה בבודפשט שבהונגריה באפריל 2013 זכתה ג'רבי במדליית ארד בתחרות במשקל עד 63 ק"ג, לאחר שניצחה את אדוויג גוונד מאיטליה בקרב על המדליה. שבועיים לאחר מכן, בתחרות גראנד סלאם שנערכה בבאקו, אזרבייג'ן היא זכתה במדליית זהב, ונבחרה לג'ודוקא המצטיינת של התחרות.
במאי 2013 חתמה על חוזה לארבע שנים במסגרת המועדון הטורקי גלאטסראיי, ותתחרה במדי הקבוצה הטורקית במסגרת אליפות אירופה לקבוצות. באותו חודש זכתה במדליית הכסף בתחרות המאסטרס ברוסיה, לאחר שהפסידה בגמר במשקל של עד 63 ק"ג ליפנית קנה האבה.
ביולי 2013 זכתה במדליית זהב במשקל עד 63 ק"ג בטורניר גראנד סלאם מוסקבה היוקרתי, כשניצחה את אניקה ואן אמדן ההולנדית.
במקום השני מבין הישראלים בכל הזמנים בכמות המדליות בסבב העולמי (לבוגרות) עם 17 מדליות.
במאי 2013 הגיעה לדירוג הראשון בדירוג העולמי, שמרה עליו קרוב לשנתיים ובכך קבעה את השיא הישראלי בכול ענפי הספורט בכול הזמנים. ביוני 2015 חזרה לראשות הדירוג, ונכון למאי 2016 מדורגת במקום ה-4.

אלופת העולם, 2013

באוגוסט 2013 זכתה ג'רבי במדליית זהב באליפות העולם שנערכה בריו דה ז'ניירו. היא התחרתה בקטגוריית המשקל עד 63 ק"ג והייתה לישראלית הראשונה שזכתה במדליית זהב באליפות העולם בג'ודו, לאחר שניצחה את כל חמשת הקרבות באיפון. בגמר היא ניצחה את אלופת אירופה ומספר שתיים בדירוג קלריס אגבניינו. בחצי הגמר ובגמר הניצחונות שלה הושגו בעזרת תרגיל חניקה מיוחד שקיבל את הכינוי "חניקת ג'רבי", בו היא משתמשת בשולי חלוקה כדי לכרוך יד אחת מסביב לראש היריב וברגלה כדי לחסום את ראשו מלהתרומם. תרגיל החניקה היה כל כך חזק ומפתיע עד שיריבתה בגמר התעלפה. בנובמבר 2013 הכריז איגוד הג'ודו העולמי על שינויים בחוקת הענף, ובהם איסור על ביצוע חניקה תוך שימוש בדש הבגד או החגורה, כפי שג'רבי נהגה לבצע באליפות העולם בריו.
בסוף אוקטובר 2014 מכרה ג'רבי דרך אתר האינטרנט eBay את תגית השם שלה מהזכייה באליפות העולם, על מנת לגייס תרומה כספית לבית החולים איכילוב. התגית נמכרה תמורת 3,800 דולרים.
ב-5 בדצמבר 2013 זכתה בפעם השישית באליפות ישראל בג'ודו, לאחר שניצחה בגמר את רותם שור באיפון.
בפברואר 2014 זכתה במדליית הכסף בגרנד פרי היוקרתי של דיסלדורף, גרמניה.

סגנית אלופת העולם, 2014

באוגוסט 2014 זכתה ג'רבי במדליית כסף באליפות העולם  שנערכה בצ'ליאבינסק ברוסיה בקטגוריית המשקל עד 63 ק"ג. את ארבעת הקרבות הראשונים בטורניר ניצחה באיפון, אך בגמר הפסידה באיפון לקלריס אגבניינו, אותה ניצחה בגמר 2013.
באליפות אירופה שנערכה במסגרת המשחקים האירופיים בבאקו ב-2015, זכתה ג'רבי במדליית הארד בתחרות הג'ודו  במשקל עד 63 ק"ג.
ביולי 2015 זכתה במדליית הארד בטורניר גראנד סלאם שנערך בטיומן שברוסיה. ברבע הגמר נוצחה ג'רבי בידי אליס שלזינגר שייצגה את בריטניה, ואף היא זכתה במדליית ארד בתחרות.
באליפות העולם בג'ודו שנערכה בקזחסטן באוגוסט 2015, נוצחה ג'רבי בחצי הגמר וגם בקרב על מדליית הארד ובסיום האליפות דורגה במקום החמישי.
ב-17 באוקטובר 2015, זכתה במדליית הארד בטורניר גראנד סלאם פריז, לאחר שהפסידה בחצי הגמר לג'ול פראנסן (Juul Franssen) מהולנד, ולאחר מכן ניצחה את מיהו מיניי מיפן בקרב על הארד.
ב-31 באוקטובר 2015 זכתה במדליית הארד בגראנד סלאם באבו דאבי לאחר שניצחה בקרב על המדליה את ג'ול פראנסן מהולנד.
ב-23 בינואר 2016 זכתה במדליית זהב בגרנד פרי הוואנה, לאחר שגברה בגמר על אספינוסה מקובה.

מדליית ארד באולימפיאדת ריו, 2016

ב-9 באוגוסט 2016 עלתה לרבע גמר אולימפיאדת ריו דה ז'ניירו לאחר ניצחון על מריסט אספינוסה מקובה. ברבע הגמר הפסידה לאריאנה סילבה מברזיל, ועברה לבית הניחומים, שם ניצחה את יאנג ליקה מסין והעפילה לקרב על מדליית הארד. בקרב על הארד ניצחה את מיקו טאשירו מיפן וזכתה בארד, המדליה האולימפית השנייה של ספורטאית ישראלית, אחרי יעל ארד.
ב-23 באוגוסט פרסמה שהיא מציעה במכירה פומבית בינלאומית את תגית השם שלה מהאולימפיאדה, במטרה לאסוף כסף עבור המחלקה לילדים חולי סרטן בבית החולים איכילוב. המכירה הסתיימה ב-29 באוגוסט והתגית נמכרה עבור 196,735 ש"ח אשר יתרמו לבית החולים איכילוב.
ב-2 באוקטובר 2017 הודיעה ג'רבי על פרישתה מג'ודו.